Nova bancada de Burjabike a València
2025-07-24

Els usuaris de Burjabike ja poden arribar fins a València amb bicicleta, o bé, agafar la bici a València i arribar fins a Burjassot, Godella, Paterna i altres municipis de la perifèria de València, adherits al sistema de préstec de bicicletes Mibisi. L’empresa Movus, que gestiona el lloguer de bicicletes en bona part de l’àrea metropolitana (Burjassot, Godella, Paterna, Montcada, Mislata, Aldaia, Torrent, Quart de Poblet, Catarroja i Alaquàs) ha instal·lat una nova estació, la primera situada en la capital, en l’esplanada del centre comercial Nuevo Centro.

Fins ara, l’Ajuntament de València no havia permés la connexió del servei en aquestes onze poblacions metropolitanes, amb el servei de préstec de bicis de la capital, Valenbisi, així que, com a solució alternativa i en espera al fet que, amb el recent canvi de govern canvien les expectatives de cara a una pròxima connexió que incloga estacions en tota la perifèria, aquesta estació ha sigut possible a través de l’acord amb l’empresa privada. L’esplanada és d’ús públic però de propietat privada, per la qual cosa no ha sigut necessari el permís de l’Ajuntament de València ni tampoc interfereix amb la concessió de Valenbisi, a València.

Aquesta estació, situada en Nuevo Centro, compta amb 16 ancoratges i està molt pròxima tant al metro com a una estació de Valenbisi. La inauguració d’aquesta estació tindrà lloc el pròxim 30 de juny.